Wanneer die barman jou dop gooi is sy standaard grappie: “Hul sê mos ‘n panty is nes ‘n spietkop, altyd in die pad as jy haastig is.” Maak nie saak hoe baie jy hom al gehoor het nie, jy lag nog steeds, dis net goeie maniere. En dis leeu wêreld die en as jy ongeskik is kry jy sommer maklik pak. Moet ook nie jou “panties in a knot” kry as jy die “PKD” woorde hoor nie, dis standaard weskus taal en word hier so gereeld gebruik soos ja en amen.
Terwyl ek so aan my single G&T teug en na die dak staar (met ‘n toe bek) kan ek nie help om te dink aan die storie van Fanus Rautenbach nie. Hy was so bietjie voor my tyd, maar hy is ‘n radio legende en was blykbaar gereeld geskors oor een of ander ding wat hy kwyt geraak het oor die lug. Op ‘n dag is oom Fanus besig om versoeke te vat en daar bel ‘n meisie in met die naam Koekie Hall. Sy was bietjie te opdrigerig en ietwat tewerig en nadat sy kort geknip is sê oom Fanus glo: “Koekie Hall… hmmm, as sy buk kan jy seker haar naam en van sien!”
Die barman vertel my die gebou waar die bar vandag is was eers die ou tronk gewees wat toe ‘n bar geword het. Die panty versameling het toe al begin maar in die tagtigs is die hele versameling pantys afgetrek nadat een of ander dominee gemoan het oor die onsedelikheid daarvan. Wonder wat hy in die eerste plek in die bar gesoek het? Die gereg is toe aangesê dat die duiwelse kleding stukkies verwyder moet word. Blykbaar staan poeliesman wat veranwoordelik was vir die reiniging van die bar vandag nog as Panty Basson bekend.